เมย์แบงก์อัลติเมทฯทางเลือกหุ้นสวิง
บลจ.เมย์แบงก์ ชูกองทุนอัลติเมท โกลบอล โกรว์ธ ทางเลือกลงทุนหุ้นผันผวน
19 ม.ค. 2559

บลจ.เมย์แบงก์ ชูกองทุนอัลติเมท โกลบอล โกรว์ธ ทางเลือกลงทุนหุ้นผันผวน
นายตรีพล ภูมิวสนะ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) เมย์แบงก์ (ประเทศไทย) เปิดเผยว่า บริษัทเปิดเสนอขายกองทุนเปิดเมย์แบงก์ อัลติเมท โกลบอล โกรว์ธ (M-UGG) ระหว่างวันที่ 18 ม.ค.-2 ก.พ. 2559 มูลค่ากองทุน 1,000 ล้านบาท ลงทุนขั้นต่ำ 5,000 บาท  
กองทุนเน้นลงทุนในตลาดหุ้นทั่วโลกผ่านหน่วยลงทุนของกองทุนหลัก Baillie Gifford Long Term Global Growth Fund ของ Baillie Gifford &amp; Co.Limited ที่มีนโยบายการลงทุนในตราสารทุนทั่วโลก โดยเฉพาะกลุ่มที่มีอัตราการเติบโตสูง ซึ่งเจาะกลุ่มบริษัทที่มีนวัตกรรมและการเติบโตสูง คาดโอกาสผลตอบแทน 2 หลักในระยะยาว
ทั้งนี้ นับตั้งแต่ปี 2548 จนถึงวันที่ 7 ม.ค. 2559 กองทุนหลักสามารถสร้างผลตอบแทนสะสมโดยรวมอยู่ที่ 171.10% หรือเฉลี่ยต่อปีอยู่ที่ 10.90% โดยกองทุนมีการป้องกันความเสี่ยงจากอัตราแลกเปลี่ยนตามดุลยพินิจของผู้จัดการกองทุน
นายตรีพล กล่าวว่า ปีนี้เศรษฐกิจโลกยังซบเซาต่อเนื่อง จากปัจจัยการชะลอตัวของเศรษฐกิจจีนที่ก่อให้เกิดความเสี่ยงต่อวิกฤตเศรษฐกิจโลกรอบใหม่และเป็นแรงกดดันสำคัญต่อความผันผวนของตลาดเงินตลาดทุนทั่วโลกอย่างต่อเนื่อง นักลงทุนจะต้องระมัดระวังและศึกษาความเสี่ยงที่จะเกิดขึ้นเพื่อคัดเลือกกองทุนเปิดที่มีนโยบายการลงทุนที่ดีเลือกหุ้นที่เหมาะสมและลดความเสี่ยงจากภาวะขาดทุนจากการลงทุนในระยะยาว ซึ่งกองทุนดังกล่าวจะเป็นอีกทางเลือกในการลงทุน
สำหรับพอร์ตของกองทุนหลักจะลงทุนหุ้น 30-60 บริษัทชั้นนำของโลกและมีสัดส่วนการถือครองหุ้นไม่เกิน 10% ต่อ 1 บริษัท เช่น บริษัท Tesla Motor ผู้ผลิตเทคโนโลยีรถยนต์พลังงานไฟฟ้าที่ให้ผลตอบแทนในปี 2558 เท่ากับ 7.9% บริษัท Amazon.com ยักษ์ใหญ่อี-คอมเมิร์ซที่ขายและจัดส่งสินค้าปลีกรายใหญ่ที่สุดในสหรัฐ ที่มีผลตอบแทนการลงทุนอยู่ที่ 117.8% เป็นต้น
นายสุทิน แซ่โง้ว ผู้จัดการกองทุน ด้านตราสารทุน บลจ.เมย์แบงก์ (ประเทศไทย) กล่าวว่า บริษัทคาดการณ์ดัชนีตลาดหุ้นไทยในปีนี้ไว้ที่ 1,400-1,450 จุด ที่ระดับราคาต่ำกำไรสุทธิ (พี/อี) ประมาณ 14 เท่า โดยอุตสาหกรรมที่คาดว่าจะมีผลดำเนินงานที่ดี ได้แก่ กลุ่มอุตสาหกรรมการท่องเที่ยว กลุ่มการแพทย์และกลุ่มที่ได้รับประโยชน์จากการลงทุนในโครงสร้างพื้นฐาน เช่น รับเหมาก่อสร้าง วัสดุก่อสร้าง ขนส่งและโลจิสติกส์
"ความเสี่ยงที่สำคัญของตลาดหุ้นไทย หากเศรษฐกิจจีนชะลอตัวรุนแรง ราคาน้ำมันปรับตัวลงอีกหรือสหรัฐขึ้นดอกเบี้ยเร็วกว่าคาด จะส่งผลให้ดัชนีมีโอกาสปรับลงต่ำกว่า 1,200 จุดได้”นายสุทิน กล่าว